Visszahódították a delfinek a Boszporuszt
A szakértők szerint ez az egészséges ökoszisztéma jele.
Visszahódították a delfinek a Boszporusz tengerszorost: a hajóforgalom csökkenésével a tengeri emlősök egyre gyakrabban láthatóak és egyre közelebb úsznak a partokhoz. „A hajózási és utasforgalom visszaesésének nagy hatása van a Boszporuszon” – fogalmazott Erol Orkcu, az amatőr és sporthalászok szövetségének elnöke. A koronavírus-járvány miatt szinte teljesen leállt a hajóközlekedés, emellett halászati tilalom van életben az Európát és Ázsiát összekötő, egyébként sűrű forgalmú tengerszorosban. A járvány előtt a horgászat mindennapos szokás volt az isztambuliak körében. A Galata-hídon és a Boszporusz partjain több ezer hobbihorgász gyülekezett naponta. A delfinek visszatérése a szakértők szerint az egészséges ökoszisztéma jele. Törökországban 1983 óta tilos a tengeri emlősök vadászata, a delfineket törvény védi.